Venäläisen Pervyi Kanal -televisiokanavan toimittajaa Aleksandr Lidogosteria ei enää nähdä ruudussa näissä MM-kisoissa, kertoo venäläislehti Sovjetski Sport.

Dmitri Orlov (kuvassa) sai hetken olla oman elämänsä Roman Ljubimov. AOP

Lidogosterin hyllytys perustuu Venäjä-Ruotsi-ottelun erätauolla nähtyyn tragikoomiseen erätaukohaastatteluun. Lidogoster nimittäin luuli haastattelevansa Roman Ljubimovia, mutta paikalle saapuikin Dmitri Orlov. Lidogoster alkoi pokkana haastatella Orlovia Ljubimovina. Capitals-pakki ei tästä liiemmin pitänyt.

- En ole Roman Ljubimov, hän sanoi ja oli kävellä pois paikalta.

Orlov kuitenkin jäi, kun tajusi olevansa suorassa lähetyksessä. Lidogoster pyysi kyllä mokaansa anteeksi, mutta jatkoi ennalta valmisteltuja kysymyksiään kuin mitään ei olisi pielessä. Orlovilta ei ymmärrettävästi saanut kovin kummoisia vastauksia.

Eilen Venäjän jääkiekkoliitto lähetti Pervyi Kanalille kirjeen, jossa se pyysi, että järjestys palautettaisiin Venäjän otteluissa. Lopputulema oli tyly: Lidogosterille täysi hyllytys Venäjän lopuista peleistä!

Hyllytyksen taustalla saattoi olla se tosiseikka, että samainen äijä munasi Ruotsi-ottelussa jo viime kisoissa Tshekissä. Tuolloin hän kutsui hyökkääjätähti Artjom Anisimovia" Dmitriksi " .

Orlov suhtautui koko tilanteeseen kevyesti, kun Sovjetski Sport häneltä aiheesta tiedusteli.

- Ymmärsin, että kyseessä on suora lähetys, joka lähetetään koko maahan. En halunnut pahentaa tilannetta, koska oli selvää, että mies oli erehtynyt.

Orlov naureskeli, ettei hänellä käynyt mielessä kysyä Anisimovilta neuvoa vastaavien kömmähdysten varalle.

Näissä MM-kisoissa ovat möhlineet välillä muutkin. Kanadalainen CBC hämmensi Suomi-Kanada-ottelun jälkimainingeissa hassulla nimivirheellä. Leijonien neljännen maalin tehneestä Jarno Koskirannasta oli nimittäin jutussa tullut " Jarno Kuliranta " .

Liekö mielessä ollut takavuosien NHL-peluri Jarno Kultanen? Sattuuhan noita - meille kaikille.

Asiasta kertoi Suomessa ensimmäisenä Ilta-Sanomat.

Kuva korjattu klo 11.22. Järjestelmästä livahti juttuun vahingossa Aleksandr Ovetshkinin kuva. Toimitus pahoittelee.